12. Hindrik /Madise Hindrik, Hinrich Mathson, mõisa kubjas Hindrik, Lööra möldri Hindriku (om.), Sookõrtsu Kaarli isa Hindrik, Maddikse Hinrik, Maddise Hindrich, Moisa Kubjas Hinrik, Löra Möldre Hinrike (om.), Sookorzo Kaarle Issa Hinrick/, sündis umbes 1712. Päritolu teadmata. Uue-Harmi ja Lööra mõisate adramaarevisjonis on ta esimest korda kirjas kui Hindrik Matsi poeg /Hinrich Mathson/ 1750. a. Lisatud märkusest saab teada, et Hindrik oli maanõunikuproua Uexkülli vabaks lastud mees ning ta sai mõisalt palka, olles ametis mõisa kupjana. Pere koosseisus on tal kirjas naine ja üks tütar. Samal aastal mainiti teda ka Kose kirikumeetrikas - Uue-Harmi mõisa kupjal Hindrikul sündis poeg Kaarel. 1765. a. adramaarevisjoni ajaks on Hindrikust saanud Lööra veski mölder /ist Müller auf der Löraschen Mühle/. See adramaarevisjon võib aga selgitada Hindriku päritolu - nimelt on ta ainukesena kirjas mõisas elavate vabade ja võõraste inimeste tabelis, kus tulba pealkirjaks on "Venelased ja ingerlased" /Rußen und Ingermanländer/. Jääb vaid üle oletada, et Hindrik oli tulnud Eestisse kuskilt Narva-tagustelt aladelt. Oli ta venelane või ingerlane? Kes seda enam teab, aga üksjagu värvikust see seik sugupuule muidugi lisab. Üsna kindel tundub olevat see, et Kose kihelkonnast ta pärit ei olnud - enne 1750. a. puuduvad igasugused andmed tema olemasolust. Uue-Harmi mõisa 1774. a. adramaarevisjonis Hindrikut kirjas ei ole, nähtavasti viibis ta ajutiselt kuskil mujal - vaba mehena võis ta ju vabalt liikuda. Ka Kose meetrikates pole ei teda ega tema pere liikmed ajavahemikul 1770 kuni 1775 kordagi mainitud. Uuesti ilmus Hindrik koos perega välja Uue-Harmi mõisa 1782. a. hingeloendis - ta on kirjas kui vaba mees, kes on saanud 08.11.1742 oma vabaduskirja maanõunikuproua von Uexküllilt, sünd. von Essen, ning mille on kinnitatud keiserlik kindralkuberner, ta peab kõrtsmiku ametit ja on vabastatud koormistest. Uue-Harmi mõisas elab ta 1776. aastast alates. /Ein freier Mensch laut seinem Freybriefe d. 8. November An. 1742 von der verwittweten Frauen Landrathin von Uxkull gebohren von Essen, und vom Kayserl, General Gouvernement bestätiget. Ist Krüger und von Abgaben frei. Seit An 1776 befindet derselbe sich hier/. Ilmselt tuli Hindrik 1776. a. tagasi ja asus elama Soosaare kõrtsi. Hindrik suri umbes 74-aastaselt enne 26.12.1786 Uue-Harmi mõisapiirkonnas ja maeti 26.12.1786.